Brannvesenet: - Fortsatt bevegelse i broelementene

Store jordmasser har rast ut

Omkjøring via Holmestrand

Bro kollapset på E18 - stengt for all trafikk

HOLMESTRAND (VG) E18 ved Bentsrud i Holmestrand er stengt etter at broen delvis har kollapset. – Jeg tenkte nå svikter hele brua, forteller bilfører Henrik Lindhagen, som krysset broen da den knakk.

Øyvind Gustavsen

Victoria Kumwenda

Kristine Hellem Aanstad

Maria Mikkelsen

Felicia Alvsing

Emilie Hald Torp

Oppdatert 3. februar 2015

Artikkelen er over fem år gammel

Skjeggestad bru * Skjeggestad bru på E18 i Vestfold ble bygget i 1998 og tatt i bruk i 2001. * Broen ble bygget i forbindelse med E18 Gutu – Hellandprosjektet. Broen er en såkalt kassebro i spennbetong, som er en svært vanlig brotype. * Hvert døgn kjører om lag 10.000 biler over denne broen. * Norske broer inspiseres hvert femte år. Skjeggestad bru ble sist inspisert 1. juli 2011 uten vesentlige anmerkninger. Neste hovedinspeksjon var planlagt innen utgangen av 2016. Kilde: NTB Vis mer

Skjeggestad bro har fått seg en alvorlig knekk. Broen ligger noen hundre meter nord for Bentsrudkrysset i sørgående retning.

Ved 15-tiden mandag kollapset deler av broen. VGs reporter og fotograf fløy i helikopter over stedet kort tid etter hendelsen.







På bildene ser man tydelig at broen har fått seg en skikkelig knekk, samt at jordmassene under har sklidd ut. En av broens pilarer har endret sin stilling.

Så ikke veien foran seg

Henrik Lindhagen (38) befant seg på broen da den knakk, og beskriver opplevelsen som dramatisk.

– Jeg kjørte i vanlig fart da jeg plutselig så bilen fremfor meg begynte å kjøre nedover, eller tippe på et vis. Etter det så jeg ikke 15–20 meter av veien fremover meg. Siden jeg kjørte i fartsgrensen hadde jeg ikke tid til å bremse nok før «dumpen», derfor måtte jeg neste bare kjøre på.

VAR PÅ BROEN: Henrik Lindhagen. Foto:Privat,

– Jeg kjørte derfor ned i dumpen hvor bilen smalt godt, før jeg kom opp igjen på den andre siden.

38-åringen forklarer til VG at han ikke var den eneste sjåføren som måtte over bruddet på broen.

– Flere biler, både foran og bak meg, kjørte over.

Lindhagen var på vei hjem fra jobb da situasjonen oppsto.

– Jeg tenkte «nå svikter hele broen». Hele situasjonen var veldig surrealistisk.

Henger i løse luften

VG snakket med vaktleder Arild Reinhartsen ved Vestviken 110-sentral like etter hans mannskap kom til stedet.

– Broen henger delvis i luften fikk jeg nettopp beskjed om, sier Arild Reinhartsen.

Trafikken er stengt på ubestemt tid, og det vil være omkjøringer via Holmestrand.

– Det er ingen meldinger om skadede mennesker eller biler. Slik sett har det gått bra, men det er store materielle skader og veien er stengt på uvisst tid, sier Reinhartsen.

Ifølge Statens vegvesen er det omkjøring for trafikk nordover om gamle E18 Holmestrand og for trafikk sørover er E18 stengt ved Island.

FLYFOTO: VGs reporter og fotograf flyr over stedet. Foto:VG,

– Må finne årsaken

Avdelingsdirektør i Statens vegvesen Ingunn Foss forteller til VG at det ikke var noe forvarsel til hendelsen.

BRUDD: Broen har fått seg en real knekk. Foto:VG-tipser,

– Det ser ut som om det har vært et grunnbrudd, altså at fundamentet på en av pilarene har sklidd ut, sier Foss.

Foss forteller videre at de har fagfolk ute i feltet som kartlegger hva som har skjedd.

– Hvilke planer har dere fremover nå?

– Det aller viktigste er å være sikker på hva som er årsaken, og så få reparert broen, sier Foss.

Også bilfører Pål Sørvoll kom nært innpå dramaet. Han var på vei sørover, da han plutselig måtte stanse.

– Broen har ganske enkelt knekt. Personer fra 40–50 biler er evakuert av politiet. Bilene deres måtte stå igjen, forteller han til VG.

Ifølge politiet står tre tunge kjøretøyer, en minibuss og en del personbiler igjen på stedet. Cirka 45 personer venter på å bli evakuert av minibusser.

Jordmasser rast ut

Sørvoll forteller at store jordmasser har rast ut under broen.

– Raset har tatt med seg jord under pilarene som holder broen. Det er bare sørgående retning som har kollapset, men også den nordgående broen er stengt av frykt for at den kan rase, sier Sørvoll.

Statens Vegvesen kan foreløpig ikke si noe om årsaken til at broen er skadet. Geoteknikere og brospesialister er på stedet for å undersøke nærmere, opplyses de i en pressemelding.

Jan Kristian Johnsrud, operasjonsleder ved Vestfold politidistrikt sier bilene på broen foreløpig blir stående.

– Foreløpig blir de bare stående der til situasjonen er stabil og det er trygt å få hentet dem. Så det vil ikke skje noe umiddelbart, sier han til VG.

Det er også for tidlig å si om hva som kom først av knekken og raset i jordmassene under.

– Faktum er at broen har rast sammen og at det har rast noe jord. Nå er det rekvirert geologer og fagfolk fra Statens vegvesen. Så begynner vi å jobbe ut ifra det. Vi antar at det vil ta ganske lang tid før man med sikkerhet kan si at det er trygt der, sier Johnsrud.

– Glade for at det gikk så bra

Brannmester Erik Løken og vaktlaget fra brannstasjonen på Kopstad var først på skadestedet av nødetatene.

– Vi er overlykkelig at det ikke sto en bil med folk i nede i knekken da vi kom til Skjeggestad bru, sier brannmester Erik Løken.

– Vi så med en gang at begge brospenene var påvirket og fikk stoppet trafikken i begge retninger på E18. Da vi ankom kjørte det fortsatt biler i nordgående retning, mens trafikken sto i sydgående. En bil fikk slått i stykker bunnpanna, men vi er veldig glade for at dette gikk så bra.

Brannmannskapene fra Kopstad har returnert og nå er det andre myndigheter som tar seg av skadestedet, avslutter Erik Løken.

Klikk for å aktivere kartet

Publisert: 02.02.15 kl. 15:08 Oppdatert: 03.02.15 kl. 11:23

Mer om Brokollapsen i Vestfold